CELEX: 32011D0025
Language: lv
Date: 2011-12-14 00:00:00
Title: 2011/870/ES: Eiropas Centrālās bankas Lēmums ( 2011. gada 14. decembris ) par papildu pagaidu pasākumiem attiecībā uz Eurosistēmas refinansēšanas operācijām un nodrošinājuma atbilstību (ECB/2011/25)

22.12.2011   
            
            
               LV
            
            
               Eiropas Savienības Oficiālais Vēstnesis
            
            
               L 341/65
            
         EIROPAS CENTRĀLĀS BANKAS LĒMUMS
   (2011. gada 14. decembris)
   par papildu pagaidu pasākumiem attiecībā uz Eurosistēmas refinansēšanas operācijām un nodrošinājuma atbilstību
   (ECB/2011/25)
   (2011/870/ES)
   EIROPAS CENTRĀLĀS BANKAS PADOME,
   ņemot vērā Līgumu par Eiropas Savienības darbību un jo īpaši tā 127. panta 2. punkta pirmo ievilkumu,
   ņemot vērā Eiropas Centrālo banku sistēmas un Eiropas Centrālās bankas Statūtus un jo īpaši to 3.1. panta pirmo ievilkumu un 18.2. pantu,
   tā kā:
   
               (1)
            
            
               Saskaņā ar Eiropas Centrālo banku sistēmas un Eiropas Centrālās bankas Statūtu 18.1. pantu Eiropas Centrālā banka (ECB) un to dalībvalstu nacionālās centrālās bankas, kuru valūta ir euro (turpmāk – “NCB”), var veikt kredītoperācijas ar kredītiestādēm un citiem tirgus dalībniekiem, aizdodot pret atbilstošu nodrošinājumu. Vispārīgie nosacījumi, ar kādiem ECB un NCB ir gatavas veikt kredītoperācijas, t. sk., kritēriji, kas nosaka nodrošinājuma atbilstību Eurosistēmas kredītoperāciju mērķiem, noteikti I pielikumā 2000. gada 31. augusta Pamatnostādnei ECB/2000/7 par Eurosistēmas monetārās politikas instrumentiem un procedūrām (1) (turpmāk – “Vispārējā dokumentācija”).
            
         
               (2)
            
            
               2011. gada 8. decembrī ECB Padome nolēma veikt papildu pastiprinātā kreditēšanas atbalsta pasākumus, lai veicinātu banku kreditēšanu un likviditāti euro zonas naudas tirgū. Saskaņā ar minēto lēmumu un nolūkā uzlabot likviditātes nodrošināšanu Eurosistēmas monetārās politikas operāciju darījuma partneriem, jāparedz iespēja pirms termiņa izbeigt vai grozīt dažas ilgtermiņa refinansēšanas operācijas un jāpaplašina kritēriji, saskaņā ar kuriem nosaka, ka aktīvi ir atbilstošs nodrošinājums Eurosistēmas monetārās politikas operācijās.
            
         
               (3)
            
            
               Šādi pasākumi jāpiemēro uz laiku, līdz ECB Padome uzskatīs, ka finanšu sistēmas stabilitāte ļauj piemērot Eurosistēmas monetārās politikas operāciju vispārējo regulējumu,
            
         IR PIEŅĒMUSI ŠO LĒMUMU.
   1. pants
   Papildu pasākumi attiecībā uz refinansēšanas operācijām un atbilstošo nodrošinājumu
   1.   Šajā lēmumā noteiktos Eurosistēmas monetārās politikas operāciju veikšanas noteikumus un nodrošinājuma atbilstības kritērijus piemēro, ņemot vērā Vispārējo dokumentāciju.
   2.   Jebkuru pretrunu gadījumā starp šo lēmumu un Vispārējo dokumentāciju, kā to nacionālajā līmenī ieviesušas NCB, noteicošais ir šis lēmums. NCB turpina piemērot visus Vispārējās dokumentācijas noteikumus bez izmaiņām, ja vien šajā lēmumā nav noteikts citādi.
   2. pants
   Iespēja izbeigt vai grozīt ilgāka termiņa refinansēšanas operācijas
   Eurosistēma var lemt par to, ka, ievērojot noteiktus nosacījumus, darījuma partneri var pirms termiņa samazināt dažu ilgāka termiņa refinansēšanas operāciju summu vai izbeigt tās.
   3. pants
   Ar aktīviem nodrošinātu vērtspapīru pieņemšana
   1.   Papildus ar aktīviem nodrošinātiem vērtspapīriem, kas ir atbilstoši saskaņā ar Vispārējās dokumentācijas 6. sadaļu, ar aktīviem nodrošināti vērtspapīri, kuru pamatā esošie aktīvi ietver tikai mājokļa hipotēkas vai tikai kredītus maziem un vidējiem uzņēmumiem (MVU), ir atbilstošs nodrošinājums Eurosistēmas monetārās politikas operācijām pat tad, ja šie ar aktīviem nodrošinātie vērtspapīri neatbilst Vispārējās dokumentācijas 6.3.2. sadaļas kredītnovērtējuma prasībām, bet atbilst visiem pārējiem kritērijiem, ko attiecībā uz ar aktīviem nodrošinātiem vērtspapīriem piemēro saskaņā ar Vispārējo dokumentāciju, ar nosacījumu, ka emisijas brīdī un jebkurā brīdī pēc tam šo vērtspapīru otrs augstākais reitings ir vismaz Eurosistēmas kredītspējas sliekšņa minimums Eurosistēmas saskaņotās reitingu skalas 2. līmenī, kā tas noteikts Vispārējās dokumentācijas 6.3.1. sadaļā. Šie ar aktīviem nodrošinātie vērtspapīri atbilst arī šādām prasībām:
   
               a)
            
            
               naudas plūsmu radošie aktīvi, kas nodrošina ar aktīviem nodrošinātos vērtspapīrus, ir vienas aktīvu grupas aktīvi, t. i., aktīvu pūlā ir tikai mājokļa hipotēkas vai tikai kredīti MVU, un netiek sajaukti dažādu aktīvu grupu aktīvi;
            
         
               b)
            
            
               naudas plūsmu radošie aktīvi, kas nodrošina ar aktīviem nodrošinātos vērtspapīrus, neietver kredītus, kas:
               
                           i)
                        
                        
                           ar aktīviem nodrošināto vērtspapīru emisijas laikā nenes ienākumus; vai
                        
                     
                           ii)
                        
                        
                           jebkurā laikā ir strukturēti, sindicēti vai izsniegti personām ar parādsaistībām (“leveraged loans”);
                        
                     
         
               c)
            
            
               darījuma partneris, kas kā nodrošinājumu iesniedz ar aktīviem nodrošinātos vērtspapīrus, vai trešā persona, ar kuru tam ir ciešas saites, nedrīkst būt procenta likmju riska ierobežošanas pakalpojumu sniedzējs attiecībā uz ar aktīviem nodrošinātajiem vērtspapīriem;
            
         
               d)
            
            
               ar aktīviem nodrošinātu vērtspapīru darījuma dokumenti ietver noteikumus par apkalpošanas nepārtrauktību.
            
         2.   Šī panta 1. punktā terminu “mazais uzņēmums” un “vidējais uzņēmums” nozīme atbilst tai, kas noteikta Komisijas 2003. gada 6. maija Ieteikumā 2003/361/EK par mikrouzņēmumu, mazo un vidējo uzņēmumu definīciju (2).
   4. pants
   Papildu kredītprasību pieņemšana
   1.   NCB kā nodrošinājumu Eurosistēmas monetārās politikas operācijās var pieņemt kredītprasības, kas neatbilst Eurosistēmas kritērijiem.
   2.   NCB nosaka atbilstības kritērijus un riska kontroles pasākumus kredītprasību pieņemšanai saskaņā ar šī panta 1. punktu. Šādus atbilstības kritērijus un riska kontroles pasākumus vispirms apstiprina ECB Padome.
   5. pants
   Nobeiguma noteikumi
   Šis lēmums stājas spēkā 2011. gada 19. decembrī.
   
      Frankfurtē pie Mainas, 2011. gada 14. decembrī
      
         
            ECB Padomes vārdā –
         
            ECB priekšsēdētājs
         
         Mario DRAGHI
      
   
   
      (1)  OV L 310, 11.12.2000., 1. lpp. No 2012. gada 1. janvāra Pamatnostādni ECB/2000/7 aizstāj 2011. gada 20. septembra Pamatnostādne ECB/2011/14 par Eurosistēmas monetārās politikas instrumentiem un procedūrām (OV L 331, 14.12.2011., 1. lpp.).
   
      (2)  OV L 124, 20.5.2003., 36. lpp.